Hou só jou bankrekening veilig - Jou Geld | Solidariteit WêreldJou Geld | Solidariteit Wêreld
Tuis › Artikels › Hou só jou bankrekening veilig
Die Covid-19-pandemie het tot gevolg dat al meer verbruikers hulle tot aanlyn kanale wend om op 'n veiliger manier inkopies te doen.
Statistieke wys dat aanlyn inkopies vir geleenthede soos Swart Vrydag, Kersfees en Valentynsdag ook aansienlik toegeneem het in vergelyking met vorige jare. "Wat wel kommerwekkend is, is statistieke van die Suid-Afrikaanse Bedrogvoorkomingsdiens (SAFPS) wat daarop wys dat bedrog waar misdadigers hulle as amptenare van 'n besigheid of instansie voordoen om verbruikers in te doen, in 2020 met 337% toegeneem het. Dit beteken dat misdadigers hul slagoffers aggressief teiken," sê Reana Steyn, die ombud vir bankdienste.
Verbruikers is dikwels niksvermoedende slagoffers wanneer dit by dié tipe bedrog kom en vind eers uit dat hulle geteiken is wanneer hulle die omvang van die skade wat kubermisdadigers aangerig het, ontdek.
Steyn wys daarop dat dit gewoonlik tot 'n stresvolle situasie vir sowel banke as verbruikers lei wat hul bes probeer om die situasie te bestuur. "Ongelukkig sien ons baie gefrustreerde verbruikers wat die skade wat hierdie misdadigers aangerig het, probeer beperk. Baie verbruikers wend hulle tot hul banke om die situasie te probeer beredder, maar nader uiteindelik die ombud as sake nie met hul banke opgelos kan word nie."
Verbruikers moet hul bankrekeninge en hul verhouding met hul bank noukeurig bestuur. Die onus is op verbruikers om deurlopend aandag te gee aan die status van hul bankrekeninge aangesien dit jou plig as rekeninghouer is om jou finansiële sake te bestuur en nie die bank s'n nie.
"Rekeninghouers moet aktief deelneem aan die bestuur van hul bankrekeninge. Ongelukkigheid of bekommernis oor 'n rekening moet onmiddellik aan die bank gerapporteer word, maar dit kan natuurlik net gebeur as die rekening gereeld gekontroleer word en die verbruiker ten volle bewus is van al die transaksies wat deur die rekening gaan."
Kubermisdadigers maak onder meer van uitvissing (phishing), stemuitvissing (vishing) en SMS-uitvissing (smishing) gebruik om verbruikers se persoonlike inligting te bekom. "Hierdie e-posse, SMS'e en selfs oproepe word so gedoen dat dit lyk as amptelike kommunikasie van jou bank af voorkom. Misdadigers bekom so persoonlike inligting van verbruikers en gebruik dit dan om toegang tot jou bankrekening te bekom."
Steyn beklemtoon dat 'n bank nooit 'n boodskap sal stuur of 'n kliënt sal bel om persoonlike inligting soos jou ID-nommer, huisadres, bankrekeningnommer of 'n eenmalige PIN te bekom wat nodig is om 'n transaksie te voltooi nie. "In sulke gevalle sal 'n verteenwoordiger van die bank jou skakel en jou vra om na jou naaste tak te gaan om 'n sekere kwessie op te los. Moet nooit persoonlike inligting per e-pos, telefoon, SMS of WhatsApp verskaf nie. Alle banke het kanale om bedrog aan te meld."
Wenke oor hoe om 'n gesonde en gelukkige verhouding met jou bank te bewerkstellig en te handhaaf, is die volgende:
Soek 'n bank en bankrekening wat aan jou spesifieke behoeftes as kliënt voldoen.
Gaan jou rekeningstate maandeliks of selfs weekliks of daagliks deur en indien jy enige teenstrydighede vind, rapporteer dit onmiddellik.
Hou rekord van alle ondertekende dokumente en ooreenkomste wat met die bank aangegaan is.
Wees waaksaam en onthou dat geen wettige onderneming jou ooit vir jou persoonlike, sensitiewe of vertroulike bankinligting sal vra nie. Enigiemand wat dit doen, probeer jou waarskynlik bedrieg. Meld dit onmiddellik by jou bank aan.
Moenie toegee aan druk nie – As iemand jou probeer dwing om sensitiewe inligting aan hulle te gee, moet jy dadelik die telefoonoproep beëindig en jou bank se bedrog-afdeling kontak om die voorval te rapporteer.
Bly kalm en moenie paniekerig raak nie en kontak dadelik jou bank indien jy onraad vermoed.
Hou altyd jou bank se bedrogafdeling- of ander kontakbesonderhede byderhand sodat jy hulle onmiddellik kan kontak indien jy enige onraad vermoed.